**EXTRAS RAPORT**

## **privind** **participarea AEP la *webinarul* cu tema** ***Provocări ale democrației în Europa: procesele electorale recente din Serbia și Ungaria – ce rezervă viitorul?,* organizat de Fundația Internațională pentru Sisteme Electorale, în data de 28 aprilie 2022**

Având în vedere invitația primită din partea Fundației Internaționale pentru Sisteme Electorale (orig. en. *International Foundation for Electoral Systems - IFES*), Autoritatea Electorală Permanentă (AEP) a participat în data de 28 aprilie a.c. la *webinarul* cu tema *Provocări ale democrației în Europa: procesele electorale recente din Serbia și Ungaria – ce rezervă viitorul? (*orig. en*. Democratic challenges in Europe: recent elections in Serbia and Hungary - what lies ahead?)*. *Webinarul* a avut loc pe platforma *Zoom*.

La începutul lunii aprilie, în Serbia au fost organizate alegeri prezidențiale. De asemenea, în Ungaria au avut loc alegeri parlamentare și un referendum. În urma anunțării rezultatelor proceselor electorale, domnul Aleksandar Vučić a fost reales în funcția de președinte al Serbiei, iar domnului Viktor Orban i-a fost reînnoit mandatul de prim-ministru al Ungariei. Discuția propusă de IFES în cadrul webinarului din 28 aprilie a.c. a vizat semnificația acestor rezultate pentru statele în cauză, precum și pentru restul Europei. O atenție deosebită a fost acordată provocărilor rezultate din exprimarea voinței alegerilor sârbi și maghiari asupra democrației și a luptei pentru susținerea valorilor democratice și a statului de drept.

Reprezentarea AEP la eveniment a fost asigurată de către șeful Serviciului relații externe, Departamentul cooperare internațională, și de către un consultant parlamentar din cadrul Direcției comunicare, Departamentul cooperare internațională.

*Webinarul* a fost moderat de domnul Magnus Ohman, directorul Biroului regional IFES pentru Europa. Acesta a prezentat principalele teme de discuție abordate în cadrul evenimentului, reunite în jurul statusului și viitorului democrației în Europa. Domnul Ohman a punctat faptul că se resimte tensiunea creată în urma realegerii în poziții cheie din Ungaria și Serbia a unor persoane politice etichetate drept autoritariene, pro-Kremlin sau populiste.

Primul vorbitor a fost doamna Marta Pardavi, copreședinte al Comitetului Helsinki din Ungaria. Aceasta a prezentat situația desfășurării proceselor electorale care au avut loc în aprilie, în Ungaria. Este demn de menționat faptul că nu au fost acreditați observatori independenți din partea societății civile. A fost realizată o misiune OSCE/ODIHR în Ungaria, în urma solicitării Comitetului Helsinki din Ungaria. Doamna Pardavi a susținut faptul că tema războiului din Ucraina a fost puternic utilizată în cadrul campaniei electorale, în special prin instrumentalizarea subiectului în sensul definirii unei amenințări directe asupra vieții cetățenilor ungari. Partidul FIDESZ a folosit retorica unui posibil război fizic în Ungaria, precum și a consecințelor economice pe care statul le va suferi în timpul conflictului, portretizându-l în același timp pe Viktor Orban drept protectorul și salvatorul Ungariei. Acest lucru a fost simplu de inoculat în mintea cetățenilor, întrucât mass-media a fost un instrument utilizat în mod dominant de către partidul de guvernare.

Reprezentanta Comitetului Helsinki din Ungaria a atras atenția asupra faptului că miza a fost una dublă la alegerile din aprilie, lucru denotat de campania purtată de FIDESZ în privința Referendumului anti-LGBT, prezentat drept un referendum pentru protejarea copiilor.

Următorul vorbitor a fost domnul Peter Novotny, director de program în cadrul Civil Eye, Slovacia, care a fost observator acreditat în cazul proceselor electorale din Ungaria, ca parte a misiunii Rețelei Europene pentru Organizațiile de Monitorizare Electorală (orig. en. *European Network of Election Monitoring Organizations* - ENEMO). Domnul Novotny a prezentat concluziile ENEMO asupra procesului electoral din Ungaria în două puncte:

1. Ziua alegerilor: procedurile electorale pentru ziua alegerilor sunt robuste, iar observatorii acreditați nu au identificat neregularități;
2. Campania electorală: au fost identificate 3 probleme în timpul campaniei electorale:

1. lipsa de independență a instituțiilor judiciare;

2. represiunea asupra organizațiilor societății civile;

3. lipsa de independență a presei.

Domnul Bojan Klacar, director executiv, Centrul pentru Alegeri Libere și Democrație, Serbia, a susținut că rezultatele alegerilor reprezintă o victorie majoră pentru partidele de dreapta din Serbia. Aceste alegeri sunt primele alegeri după cele din 2020, care au fost boicotate de partidele de opoziție majore din Serbia. Boicotul a condus la o schimbare în legile electorale și la îmbunătățirea cadrului legal, dar nu a avut un efect politic benefic pentru partidele de opoziție. În schimb, a avut un efect pozitiv pentru imaginea publică a partidelor de dreapta.

În continuare, cuvântul a fost preluat de domnul Nermin Nisic, director IFES Serbia, care a identificat câteva provocări pentru sistemul electoral și democrația sârbă.

Primul subiect menționat a privit reformele electorale recente. Aceste reforme au fost adoptate în luna februarie 2022 și, prin urmare, organizatorii alegerilor au avut foarte puțin timp pentru a implementa schimbările prevăzute în lege. Reformele electorale au fost votate ca legi individuale și reglementează fiecare tip de alegeri. De asemenea, lipsa unui organism de management electoral permanent la nivel național limitează abilitatea statului de a îmbunătăți capacitatea tehnică a instituțiilor și abilitatea acestora de a dezvolta parteneriate cu organizații internaționale electorale.

De asemenea, vorbitorul a identificat drept provocări la adresa democrației și proceselor electorale din Serbia și lipsa de încredere a publicului în instituții publice, precum și abuzul fondurilor de stat.

Pentru a adresa aceste probleme, domnul Nermin a sugerat câteva soluții:

* continuarea reformelor electorale și consolidarea reformelor printr-un singur pachet legislativ;
* consolidarea capacității tehnice a organismelor care administrează alegerile;
* informarea publicului cu privire la abuzul asupra resurselor de stat;
* implicarea generațiilor tinere în procesele electorale, pentru a încuraja creșterea încrederii publicului în instituțiile statului și alegerile sârbe.

La finalul prezentărilor, a avut loc o sesiune de întrebări și răspunsuri. Acestea s-au concentrat pe subiecte precum abuzul asupra resurselor statului și viitorul alegerilor din Ungaria și Serbia. Menționăm faptul că următorul *webinar* IEFS se va ține pe data de 31 mai și se va concentra asupra temei *Lupta anti-corupție in statele europene: Rolul dezvoltării digitale*.